b'\n_START_ARTICLE_\n\xc3\x85bygda\n_START_PARAGRAPH_\n\xc3\x85bygda er ei bygd i Bindal kommune ca. 18 km fra kommunesenteret Terr\xc3\xa5k med om lag 100 innbyggere lengst s\xc3\xb8r i Nordland fylke p\xc3\xa5 grensen til Nord-Tr\xc3\xb8ndelag fylke. Hovedn\xc3\xa6ringene er jordbruk og skogbruk. Turisme, som fiske i \xc3\x85elva som er en del av \xc3\x85bj\xc3\xb8ravassdraget (renner fra \xc3\x85bj\xc3\xb8rvatnet) samt utleie av sm\xc3\xa5 og storviltjakt gir mange b\xc3\xb8nder gode ekstrainntekter. _NEWLINE_Sportsfisket i elva har foreg\xc3\xa5tt siden 1890-tallet da britiske turister ferierte i bygda. De britiske turistene satte en del spor etter seg i bygda i form av bygninger etc. Stiftelsen av idrettslaget i 1929 kom som et resultat av en engelsk turists store sportsinteresse. Han arrangerte idrettsstevner i bygda om sommeren, og fristet med pengepremier der f\xc3\xb8rstepremien kunne v\xc3\xa6re det dobbelte av dagsl\xc3\xb8nna eller mer. Premiene betalte han av egen lomme. P\xc3\xa5 folkemunne var han bare kjent som Kaptein Rawson. Han var kaptein i Royal Navy og het Henry Christopher Shaw Rawson. Han var s\xc3\xb8nn av den britiske admiralen Harry Rawson. _NEWLINE_\xc3\x85bygda er kjent for lange b\xc3\xa5tbyggertradisjoner med hovedvekt p\xc3\xa5 Bindalsf\xc3\xa6ringen, en type Nordlandsb\xc3\xa5t tilbake til vikingtiden. \xc3\x85bygda er ogs\xc3\xa5 som Otto Sverdrups f\xc3\xb8dested, n\xc3\xa6rmere bestemt p\xc3\xa5 Horstad g\xc3\xa5rd. En byste av han i bronse, utf\xc3\xb8rt av billedhuggeren Per Ung, st\xc3\xa5r utenfor Bindal r\xc3\xa5dhus p\xc3\xa5 Terr\xc3\xa5k._NEWLINE_Bygda hadde i sin tid b\xc3\xa5de butikk og postkontor med postnummer 8942. Butikken ble lagt ned p\xc3\xa5 1960-tallet etter en st\xc3\xb8rre brann. \xc3\x85bygda har siden 1895 hatt egen skole, som de siste \xc3\xa5rene har v\xc3\xa6rt en s\xc3\xa5kalt friskole. Det ble bestemt \xc3\xa5 legge ned skolen fra h\xc3\xb8sten 2008 etter 113 \xc3\xa5rs drift grunnet sviktende elevtall. I 1955 stod kirkeg\xc3\xa5rden klar til bruk. Frem til da hadde man gravlagt alle p\xc3\xa5 kirkeg\xc3\xa5rden ved Vass\xc3\xa5s kirke._NEWLINE_Fylkesvei 1 (Nordland) (FV 1) starter p\xc3\xa5 Terr\xc3\xa5k og g\xc3\xa5r via Helstad til Fuglstad i \xc3\x85bygda. Veien fikk i 2001 fast veidekke (asfalt) helt opp til Fuglstad. _NEWLINE_Bindalstromma, en av Norges best bevarte samiske runebommer, kommer herfra.'